
Dubrovnik, 13. srpnja 2026.
[bookmark: _GoBack]Na: Otvorenje gostujuće izložbe „Oglavlja iz fundusa Muzeja Moslavine Kutina“ u žitnici „Rupe“
Dubrovački muzeji u srijedu, 15. srpnja 2026. godine u 20:00 sati, u žitnici „Rupe“ otvorit će gostujuću izložbu „Oglavlja iz fundusa Muzeja Moslavine Kutina“. Izložba je plod međumuzejske suradnje Dubrovačkih muzeja i Muzeja Moslavine Kutina.
Odijevanje i ukrašavanje oduvijek su činili neizostavan i iznimno zanimljiv dio ljudske svakodnevice, posebice kada je riječ o ženama. Upravo zato jedna od zbirki koje čuva Muzej Moslavine Kutina nosi naziv Zbirka oglavlja. Predmeti koji čine ovu vrijednu zbirku prikupljaju se od samog osnutka etnografskog odjela muzeja 1963. godine pa sve do danas. Najveći broj predmeta tekstilnog rukotvorstva stigao je u muzej iz moslavačkih i posavskih mjesta u razdoblju između 1963. i 1973. godine. Upravo oglavlja – poput „peča“, „poculica“, „parti“, svadbenih vijenaca i raznih mašni – predstavljaju zanimljiv segment cjelokupnog vizualnog identiteta žena koje su na tom području živjele tijekom 19. i početkom 20. stoljeća. Sustavno sakupljanje započelo je 1960-ih godina u suradnji s etnologinjom i muzejskom savjetnicom Nadom Gjetvaj, tadašnjom zaposlenicom Etnografskog muzeja u Zagrebu. Svi kasniji etnolozi kutinskog muzeja proširili su područje istraživanja i na Bilogoru, Banovinu te zapadnu Slavoniju.
Kroz vrijednu građu zbirke koja danas broji 224 predmeta, izložba donosi emotivan i vizualno bogat presjek jednog životnog vijeka kroz prikaz oglavlja. Priča započinje u dječjoj dobi, kada su djevojčice do polaska u školu nosile raspuštenu kosu, a kasnije je plele u pletenice ukrašene crvenom mašnom. Prikaz se nastavlja kroz djevojaštvo i „partu“ – ukras koji su od četrnaeste godine u blagdanskim i ostalim svečanim prigodama nosile djevojke spremne za udaju. Životni put žene dalje pratimo kroz svadbene vijence živih boja te jednostavna radna oglavlja koja su bila slabo ili nikako ukrašena. Slijedi „poculica“ kao simbol braka, pripadnosti, zrelosti i dostojanstva, pa sve do poznih godina kada – baš kao i boja same nošnje – oglavlje odnosno „peča“ koju žena stavlja na poculicu poprima smirenije tonove, bijelu ili zagasite boje.
Autorica izložbe i istoimenog kataloga je kustosica Silvija Kantolić, dok je kustosica dubrovačkog postava Barbara Margaretić. Za sve posjetitelje, izložba „Oglavlja iz fundusa Muzeja Moslavine Kutina“ ostaje otvorena do 7. rujna 2026. u žitnici „Rupe“.

